SPRC วิ่ง 4% ลุ้นผลงานครึ่งปีหลังเด่น รับค่าการกลั่น-ไฮซีซั่นหนุน โบรกฯชูเป้า 10.90 บ.
SPRC บวก 4% ลุ้นผลงานครึ่งปีหลังเด่น โบรกฯมองค่าการกลั่นฟื้นต่อเนื่อง อีกทั้งดีมานด์การใช้น้ำมันดีเซลและน้ำมันเครื่องบินจะฟื้นตัวเด่นในไตรมาส 4 ที่เป็นฤดูหนาวและฤดูท่องเที่ยว แนะนำ “ซื้อ” ชูเป้า 10.90 บ.
14 ก.ย. 2564

ผู้สื่อข่าวรายงานว่าวันนี้ (14 ก.ย. 2564) ราคาหุ้นบริษัท สตาร์ ปิโตรเลียม รีไฟน์นิ่ง จำกัด (มหาชน) หรือ SPRC ณ เวลา 16.03 น. อยู่ที่ระดับ 9.40 บาท เพิ่มขึ้น 0.40 บาท หรือ 4.44% โดยทำจุดสูงสุดที่ 9.45 บาท และทำจุดต่ำสุดที่ 9.00 บาท ด้วยมูลค่าการซื้อขาย 487.43 ล้านบาท

บริษัทหลักทรัพย์ เคจีไอ (ประเทศไทย) จำกัด (มหาชน) ระบุในบทวิเคราะห์ (14 ก.ย. 2564) โดยประเมินแนวโนมค่าการกลั่นเริ่มฟื้นตัวต่อเนื่อง (Gasoline spread เพิ่มขึ้น 10% เมื่อเทียบจากสัปดาห์ก่อนหน้า, Diesel spread เพิ่มขึ้น 20% เมื่อเทียบจากสัปดาห์ก่อนหน้า, Jet oil spread เพิ่มขึ้น 11% เมื่อเทียบจากสัปดาห์ก่อนหน้า) อีกทั้งคาด Demand การใช้น้ำมันดีเซลและน้ำมันเครื่องบินจะฟื้นตัวเด่นในไตรมาส 4/2564 ที่เป็นฤดูหนาวและฤดูท่องเที่ยว (คาดหลายประเทศเริ่มเปิดน่านฟ้าหลังวิกฤตโควิด-19 เริ่มผ่อนคลาย) นอกจากนี้ค่า PBV ที่ 1.26 เท่า ต่ำกว่าค่าเฉลี่ยในอดีตที่ 1.40 เท่า ขณะที่คาดพ้นวัฏจักรขาลงของค่าการกลั่น ทั้งนี้แนะนำ “เก็งกำไร” ราคาเป้าหมาย 10.90 บาท
 